Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 308/13/8811	Trebišov, 14.10.2013
EEČ : 2-69-564-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 21.03.2012 v Sečovciach v predajni TV-PLAY SERVIS pod zámienkou podpísania zmluvy o sprostredkovaní práce uviedol do omylu XXXXX, ktorý takto podpísal úverovú zmluvu č. 4203089285 zo spoločnosťou Home Credit Slovakia a.s., na finančnú hotovosť vo výške 1.013,- €, ktorej predmetom bolo zakúpenie LCD televízora zn. Samsung a notebooku zn. HP, čím takto pre poškodeného XXXXX, nar. 04.09.1959, tr. bytom Trhovište č. 11 spôsobil škodu vo výške 1.013,- €, 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Uznesením povereného príslušníka OO PZ Sečovce, sp. zn. ORP-329/SE-TV-2013 zo dňa 13.07.2013 je obvinený XXXXX stíhaný za prečin podvodu podľa § 221 ods. 1 Tr. zák. na tom skutkovom základe, ako je to uvedené vo výrokovej časti tohto uznesenia.

	Preskúmaním vyšetrovacieho spisu som zistil, že obvinený XXXXX bol odsúdený rozsudkom Krajského súdu v Prešove pod sp.zn. 7To 10/12 zo dňa 10.05.2012 na verejnom zasadnutí, konanom dňa 10.05.2012 za spolupáchateľstvo pokračujúceho zločinu podvodu podľa § 20 k  § 221 ods. 1, ods. 3 písm. c Tr. zák. a iné k trestu odňatia slobody vo výmere 4 /štyroch/ rokov, kde pre výkon trestu bol zaradený do ústavu na výkon trestu so stredným stupňom stráženia. Taktiež rozsudkom Okresného súdu Prešov sp.zn. 3T 53/12 zo dňa 11.04.2013, ktorý nadobudol právoplatnosť 11.04.2013 bol odsúdený obvinený XXXXX za prečin úverového podvodu podľa § 222 ods. 1 Tr. zák. k trestu odňatia slobody v trvaní 12 mesiacov, kde pre výkon trestu bol zaradený do ústavu na výkon trestu so stredným stupňom stráženia.

	Podľa § 221 ods. 1 Tr. zák. za prečin podvodu môže byť uložený trest odňatia slobody v trvaní až 2 /dva/ roky.  

	Vzhľadom k tomu, že obvinenému boli uložené tresty v súhrne 60 mesiacov, t. j. 5 rokov nepodmienečne, ktoré tresty v súčasnosti vykonáva, je trest, ku ktorému môže viesť trestné stíhanie v tejto trestnej veci, celkom bez významu už popri trestoch, ktoré boli obvinenému už uložené za iné činy.

Preto som rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Miroslav Kohan
prokurátor